DIRECȚIA BIODIVERSITATE

Nr.

#

# Referat de aprobare

Parcul Natural Putna-Vrancea a fost înființat în temeiul art. 35 și 56 litera a) din Legea protecției mediului nr. 137/1995 republicată în 2000 și a art. 8 alin (1) și alin. (6), art. 11 și art. 41 alin (1) lit. a) din Ordonanța de urgență a Guvernului nr. 236/2000 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări și completări prin Legea nr. 462/2001 pentru aprobarea Ordonanţei de urgenţă a Guvernului nr. 236/2000 privind regimul ariilor naturale protejate, conservarea habitatelor naturale, a florei şi faunei sălbatice, ca urmare a avizării de către Comisia pentru Ocrotirea Monumentelor Naturii prin avizul numărul B 1073/23.09.2004.

În interiorul Parcului Natural Putna-Vrancea au fost declarate prin Legea nr. 5/2000 privind aprobarea Planului de amenajare a teritoriului național – secțiunea a III-a - zone protejate: Muntele Goru, Pădurea Lepșa - Zboina, Groapa cu Pini, Strâmtura Coza, Cascada Putnei și Valea Tișiței.

Pe teritoriul Parcului Natural Putna-Vrancea întâlnim trei etaje de vegetație: etajul nemoral, reprezentat prin etajul făgetelor montane și subetajul pădurilor amestecate de rășinoase și fag, urmat de etajul boreal, format din molidișuri pure sau în amestec cu alte conifere și etajul subalpin, prezent în sectorul montan, doar într-un singur areal, la Vârful Goru.

Situl ROSCI0208 Putna-Vrancea a fost declarat ca sit de importanță comunitară prin Ordinul ministrului mediului și dezvoltării durabile nr. 1964/2007 privind instituirea regimului de arie naturală protejată a siturilor de importanță comunitară, ca parte integrantă a rețelei ecologice europene Natura 2000 în România.

Situl Natura 2000 ROSPA0088 Munții Vrancei a fost declarat ca arie de protecție specială avifaunistică prin Hotărârea Guvernului nr. 1284/2007 privind declararea ariilor de protecție specială avifaunistică ca parte integrantă a rețelei ecologice europene Natura 2000 în România.

Speciile pentru care a fost declarat situl sunt: cocoşul de munte - *Tetrao urogalus*, ierunca - *Tetrastes bonasia*, acvila ţipătoare mică - *Aquila pomarina*, acvila de munte - *Aquila chrysaetos*, şorecarul comun - *Buteo buteo*, vânturelul roşu - *Falco tinnunculus*, vâturelul de seară - *Falco vespertinus*, uliul păsărar - *Accipiter nisus*, huhurezul mare - *Strix uralensis*, huhurezul mic - *Strix aluco*, buha - *Bubo bubo*, ciuful de pădure - *Asio otus*, corbul - *Corvus corax*, ciocănitoarea cu spate alb - *Dendrocopos leucotos*, ciocănitoarea pestriţă mare - *Dendrocopos major*, *Pernis apivorus*, *Bonasa bonasia*, *Aegolius funereus*, *Glaucidium passerinum, Picus canus, Dryocopus martius, Picoides tridactylus, Ficedula parva, Ficedula albicollis* și *Falco peregrinus.*

# Planul de management al Parcului Natural Putna-Vrancea, al siturilor ROSCI0208 Putna-Vrancea și ROSPA0088 Munții Vrancei a fost realizat de către Administrația Parcului Natural Putna-Vrancea, denumită în continuare APNPV, în colaborare cu Agenția pentru Protecția Mediului Vrancea, beneficiind de suportul Grupului de lucru pentru elaborarea Planului de management, entitate creată în cadrul proiectului LIFE05/NAT/RO/000170 „*Întărirea sistemului de protecție a carnivorelor mari din județul Vrancea”.*

Planul de management integrat al Parcului Natural Putna-Vrancea, siturilor ROSCI0208 Putna-Vrancea și ROSPA0088 Munții Vrancei constituie documentul oficial care stabileşte cadrul general de desfăşurare a acţiunilor, promovate pentru îndeplinirea obiectivelor de management ale acestor arii protejate.

Planul de management reprezintă un instrument de dialog între instituţiile care gestionează resursele din Parcul Natural Putna-Vrancea, siturile ROSCI0208 Putna-Vrancea și ROSPA0088 Munţii Vrancei, fiind realizat în conformitate cu legislaţia naţională în vigoare.

Elaborarea Planului de management are la bază informaţia ştiinţifică existentă despre valorile naturale ale Parcului Natural Putna-Vrancea, ROSCI0208 Putna-Vrancea și ROSPA0088 Munţii Vrancei, reglementările în domeniu şi consultarea factorilor interesaţi.

Planul de management cuprinde un set de acţiuni necesare pentru îndeplinirea pe termen lung a obiectivelor de conservare a Parcului Natural Putna-Vrancea, siturilor ROSCI0208 Putna-Vrancea și ROSPA0088 Munţii Vrancei.

Elaborarea prezentului Plan de management s-a desfășurat în cadrul unui larg proces consultativ, prin implicarea activă a factorilor interesați, incluzând Consiliul Județean Vrancea, primăriile și consiliile locale ale localităților componente, obștile, instituțiile publice județene, ONG-urile și proprietarii privați.

Planul de management are caracter oficial, prevederile sale fiind obligatorii pentru administratorul Parcului Natural Putna-Vrancea, siturilor ROSCI0208 Putna-Vrancea și ROSPA0088 Munții Vrancei, precum și pentru persoanele fizice și juridice care deţin sau administrează terenuri şi alte bunuri sau desfășoară activităţi în raza ariilor naturale protejate menționate.

Scopul Planului de management este de a asigura menținerea interacțiunii armonioase a omului cu natura, prin protejarea diversității habitatelor naturale, speciilor și peisajului, promovând păstrarea folosințelor tradiționale ale terenurilor, încurajarea și consolidarea activităților, practicilor și culturii tradiționale ale populației locale.

Obiectivele de management ale Administrației Parcului Natural Putna-Vrancea sunt următoarele:

a) conservarea şi protecția biodiversității, îndeosebi a carnivorelor mari şi a elementelor de peisaj;

b) promovarea activităților de turism şi recreere, în concordanță cu obiectivele de conservare a patrimoniului natural;

c) interzicerea activităților antropice cu impact asupra mediului, care nu sunt în interesul comunităţilor umane din interiorul şi proximitatea ariei protejate şi care nu folosesc tehnici tradiționale ori tehnologii noi cu impact redus asupra mediului;

d) susținerea activităților de monitorizare a mediului şi cercetare științifică, care nu aduc prejudicii elementelor protejate;

e) promovarea şi încurajarea activităților educaționale la nivelul populației locale, turiștilor şi publicului larg;

f) promovarea acțiunilor de reconstrucție ecologică, în zonele în care echilibrul ecologic a fost afectat;

g) informarea publicului şi comunităţilor locale despre avantajele economice, culturale şi spirituale ale activităților de conservare.

În cazul siturilor ROSCI0208 Putna-Vrancea și ROSPA0088 Munții Vrancei obiectivele vizează:

a) implementarea obiectivelor rețelei ecologice Natura 2000, prin promovarea de măsuri de conservare pentru menținerea şi restaurarea habitatelor şi speciilor pentru care siturile Natura 2000 au fost desemnate, astfel încât să-și păstreze starea de conservare favorabilă ori să se ajungă la aceasta;

b) interzicerea activităților care pot afecta starea de conservare a speciilor şi habitatelor pentru care situl a fost desemnat;

c) stimularea activităților economice cu impact scăzut asupra mediului și cu potențial ridicat de susținere a comunităților locale, cu precădere în zonele în care nu sunt stabilite măsuri stricte de conservare;

d) integrarea activităților de conservare a speciilor și habitatelor de interes comunitar, în centrul preocupărilor persoanelor fizice şi juridice, interesate de dezvoltarea sau desfășurarea de activități socio-economice în Parcul Natural Putna-Vrancea, siturile ROSCI0208 Putna-Vrancea și ROSPA0088 Munții Vrancei.

Obiectivele Planului de management pentru următorii 5 ani, pe direcții strategice, sunt următoarele:

1.Managementul biodiversității prin:

1. Inventarierea și cartarea elementelor de biodiversitate de pe raza Parcului Natural Putna-Vrancea, ROSCI0208 Putna-Vrancea și ROSPA0088 Munții Vrancei;
2. Monitorizarea stării de conservare a biodiversității;
3. Reglementarea și implementarea măsurilor specifice de protecție pentru conservarea speciilor și habitatelor, ecosistemelor și a peisajelor-cheie;
4. Managementul datelor obținute în urma activităților de identificare, monitorizare și conservare a biodiversității.

2. Managementul turismului prin:

1. Dezvoltarea și managementul infrastructurii de vizitare;
2. Dezvoltarea și managementul serviciilor și facilităților de vizitare și promovare a zonei;
3. Managementul vizitatorilor.

3. Conștientizarea publicului și conservarea valorilor Parcului Natural Putna-Vrancea, siturilor ROSCI0208 Putna-Vrancea și ROSPA0088 Munții Vrancei prin:

1. Conservarea elementelor socio-culturale tradiționale din zonă;
2. Educația ecologică și conștientizarea publicului și comunităților locale cu privire la valorile din Parcul Natural Putna-Vrancea, ROSCI0208 Putna-Vrancea și ROSPA0088 Munții Vrancei;
3. Dezvoltarea și managementul voluntariatului în Parcul Natural Putna-Vrancea, siturile ROSCI0208 Putna-Vrancea și ROSPA0088 Munții Vrancei.

4. Managementul capacității administrației Parcului Natural Putna-Vrancea prin:

1. identificarea și dezvoltarea unor direcții strategice de management;
2. elaborarea documentelor strategice de planificare;
3. întreținerea și modernizarea infrastructurii administrative;
4. creșterea calității profesionale a personalului Administrației Parcului Natural Putna-Vrancea;
5. monitorizarea eficienței aparatului administrativ.

În conformitate cu prevederile art. 21\*, alin (1) din Ordonanța de urgență a Guvernului Nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice aprobată cu modificări și completări prin Legea nr. 49/2011 cu modificările și completările ulterioare, “*Planurile de management şi regulamentele ariilor naturale protejate care au structuri de administrare special constituite se elaborează de către administratorii acestora, prin consultarea consiliilor consultative de administrare, se avizează de către consiliile ştiinţifice şi se aprobă prin ordin al conducătorului autorităţii publice centrale pentru protecţia mediului, apelor şi pădurilor, emis în baza avizelor autorităţilor publice centrale din domeniul culturii, dezvoltării regionale şi administraţiei publice şi al agriculturii şi dezvoltării rurale.”*

Planul de management al Parcului Natural Putna-Vrancea, siturilor ROSCI0208 Putna-Vrancea și ROSPA0088 Munții Vrancei are avizul nr. 131/17.11.2017 al Consiliului Științific de Administrare și avizul Agenției Naționale pentru Arii Naturale Protejate nr. 4008/4537/18.09.2018, emis în conformitate cu prevederile art. 2, lit. b) din Legea nr. 95/2016 privind înființarea Agenției Naționale pentru Arii Naturale Protejate și pentru modificarea Ordonanței de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, cu modificările și completările ulterioare.

Având în vedere cele de mai sus, supunem spre analiză şi aprobare proiectul de ordin privind aprobarea Planului de management al Parcului Natural Putna-Vrancea, siturilor ROSCI0208 Putna-Vrancea și ROSPA0088 Munții Vrancei.

Director

Doina CIOACĂ